钦定古今图书集成/历象汇编/庶征典/第174卷 > 《管窥辑要》 > 明
## 钦定古今图书集成/历象汇编/庶征典/第174卷 > 《管窥辑要》 > 明

### 宪宗成化二十年豕生子如象

按《陕西通志》：“成化二十年，宁夏猪生子如象。”

成化二十二年，黑猪变白。

按《陕西通志》：“成化二十二年，宁夏黑猪变白。”

### 孝宗弘治十二年白豕见

按：《河南通志》云云。

弘治　年，豕生子“人首。”

按《吴县志》：“弘治间，胥门韩氏畜母猪，生子豕身人首。”

### 武宗正德二年豕生子一目

按《深泽县志》：“正德二年，民间豕生一子，色白无毛，一
目出顶上，鼻如象。”

正德十年，豕生象。

按《大政纪》：“正德十年十一月，江西豕生象，宸濠讽三
司称贺，左布政使张嵿以义折群议止之。”

正德十一年，豕生象。

按《湖广通志》：“正德十一年，荆州豕生象。”

### 世宗嘉靖二十一年豕形如人

按《湖广通志》：“嘉靖二十一年五月，平江民家豕有异
形，面足似人。”

嘉靖二十七年，豕生子，异形。

按《湖广通志》：“嘉靖二十七年三月，麻城豕生子异形，
一牛首，项顶有肉角，一猿首，一豕首。”

嘉靖二十八年，豕产子骈体豕疫。

按《山西通志》：“嘉靖二十八年春三月，猗氏猪异，二郎
坡民家猪产子，二头八足，少顷而死。是年五六月，境
内猪死殆尽。”

嘉靖三十七年，猪蜕壳。

按《福建通志》：“嘉靖三十七年，猪蜕壳色如丹。”

嘉靖四十年豕生六足。

按《福建通志》：“嘉靖四十年，兴化府城东关外，豕生一
头六足。”

### 神宗万历十五年豕生八足

按《江南通志》：“万历十五年，松江生八足豕。”

万历三十一年，豕生子，双身共尾。

按《云南通志》：“万历三十一年三月，临安东关产一豕，
两首二身，八足一尾。”

万历三十八年，豕生子如象。

按《四川总志》：“万历三十八年八月，遵义县民戴明高
家产豚子八，其一形如象，长鼻，口有二牙，浑身无毛，
四蹄类鹿。是年全蜀荒旱，殍死无数。”

万历四十年，豕生六足。

按《福建通志》：“万历四十年，府城东关外，豕生一头六
足。”

### 愍帝崇祯十一年豕生子异形野彘入城

按《束鹿县志》，“崇祯十一年，东花里庄马君仕家产一
猪两头。”

按《湖广通志》，“崇祯十一年秋，黄安有野彘突入城。”
按《广东通志》，“崇祯十一年，乐昌产异猪。苏氏猪生一
子，猪身狮头，两眼环大，鼻勾无孔，额有赤角如笋，直
上，耳尖正圆，唇红，上下各三齿，众聚观，久之乃毙。”

《淮南子览冥训》：“夏桀之时，豕衔蓐而席澳。”

《搜神记》：“周哀王九年，晋有豕生人。”

《左传》：庄公八年冬十二月，齐侯游于姑棼，遂田于贝
丘，见大豕，从者曰：“公子彭生也。”公怒曰：“彭生敢见！”射
之。豕人立而啼。公惧，坠于车，伤足丧屦。反诛屦于徒
人费，弗得，鞭之，见血，走出，遇贼于门，劫而束之。费曰：
“我奚御哉？”袒而示之背，信之。费请先入，伏公而出，𩰚
死于门中，石之纷如，死于阶下。遂入，杀孟阳于床，曰“非君也，不类见公之足于户下。”遂杀之。

《刘聪载记》：“聪时有犬与豕交于相国府门，又交于宫
门，又交于司吏御史门。有豕著进贤冠，升聪坐，犬冠
武冠带绶，与豕并升。俄而𩰚死殿上，宿卫莫有见其
入者，而聪昏虐愈甚，无诫惧之心。”

《物异考》：“成帝咸和中，豕生两子，面如人状，其身则豕。”
《晋书·吕光载记》：光死，子纂僭即位。道士句摩罗耆婆
言于纂曰：“潜龙屡出，豕犬见妖，将有下人谋上之祸，
宜增修德政，以答天戒。”纂纳之。

《伽蓝记》：孝义里东市北植货里，里有太常民刘胡兄
弟四人，以屠为业。永安年中，胡杀猪，猪忽唱乞命声，
及四邻人谓胡兄弟相𩰚而来，观之，乃猪也。即舍宅
于归觉寺，合家人入道焉。

《物异考》：隋开皇末，渭南有沙门三人，行法于场圃之
上，大豕与小豕十馀，谓沙门曰：“阿练，我欲得贤圣道。”
又有人家寄宿，闻其家二豕，对语，其一曰：“‘岁将尽，阿
爷将杀我，何处避之’？其一答曰：‘可向水北姊家’。”因相
随而去。明日客告主人，如其言觅之，得二豕。

《云仙杂记》：“白浦民割猪肝，肝中有一纸大如手，色如
新书，云烟苍苍”，明年无粮。次年巢寇起，州郡多荒。
乐郊私语：“己亥冬十二月，有州东赵氏家屠豕，脱治
已竟，既出肺肠，其肠忽蜿蜒疾行，虽健蛇不若也。主
人追之不能及，遂出城，遇海而止。此盖国家有心腹
肾肠之人，归向宽大容蓄之象也。”

《客退纪谈》：猪突入人家，必割其耳，黄昏鸡鸣必杀之，
以为不祥，俗忌也。王隆家方割猪耳，适有神降于伍
氏，隆往问曰：“猪入门可乎？”神答曰：“猪入门，百福臻。”又
问曰：“割其耳何如？”曰：“割猪伤于矢。”隆明日观射，果伤
其臂，里中异之。适有沈氏黄昏鸡鸣，问之，答曰：“定昏
鸡啼，百福日跻。”于是沈氏日昌盛，自是人家惟恐猪
不入门，鸡不黄昏啼耳，俗人贪利如是。

《癸辛杂识》：至元癸巳十二月内村落间忽伪传官司
不许养猪，于是所有悉屠而售之，其价极廉，不知何
祥也。

《辍耕录》：“至正辛卯春，江阴永宁乡陆氏家一猪产十
四儿，内一儿人之首面手足而猪身。”

《续文献通考》：“海盐赵氏营室以居宰猪落成，小肠皆
已修治，忽如蛇蜿蜒而走，将及里许而止。”

《广东通志》：“万历壬辰，南海民家豕自外归，皮爪光洁，
如屠刷然。家人惊骇，出视之，见其皮爪蜕于堤上，观
者填门杀豕乃已。